OBVESTILO KOMISIJE

o uporabi zahtev za označevanje elektronskih prikazovalnikov, gospodinjskih pralnih in pralno-sušilnih strojev, hladilnih aparatov in gospodinjskih pomivalnih strojev ter zahtev za okoljsko primerno zasnovo pri zagotavljanju informacij o zunanjih napajalnikih

(Besedilo velja za EGP)

(2020/C 182/02)

Delegirane uredbe Komisije (EU) 2019/2013 (1), (EU) 2019/2014 (2), (EU) 2019/2016 (3) in (EU) 2019/2017 (4) (v nadaljnjem besedilu: uredbe o označevanju z energijskimi nalepkami), sprejete leta 2019, uvajajo nove obveznosti označevanja elektronskih prikazovalnikov, gospodinjskih pralnih strojev, gospodinjskih pralno-sušilnih strojev, hladilnih aparatov in gospodinjskih pomivalnih strojev. Navedene uredbe se bodo uporabljale od 1. marca 2021, od 1. novembra 2020 pa morajo dobavitelji za izdelke, ki jih dajejo na trg, zagotoviti prevrednotene nalepke in vnesti parametre novega informacijskega lista izdelka v zbirko podatkov o izdelkih.

Uredba Komisije (EU) 2019/1782 (5) o določitvi zahtev za okoljsko primerno zasnovo zunanjih napajalnikov se uporablja od 1. aprila 2020 in določa nove zahteve glede informacij, ki jih je treba zagotoviti končnim uporabnikom, organom za nadzor trga in drugim zainteresiranim stranem. Med drugim je treba preoblikovati napisne ploščice, ki so pritrjene na opremo, dano na trg.

V številnih državah članicah so bile tovarne in laboratoriji zaradi pandemije COVID-19 zaprti ali pa so zmanjšali število zaposlenih in zmogljivosti. To lahko oteži ali celo onemogoči proizvajalcem, da preizkusijo svoje izdelke in tako pridobijo informacije, potrebne za tehnično dokumentacijo ali informacijski list izdelka in nalepko, kot je ustrezno. Pomanjkanje povpraševanja zaradi zapiranja trgovin pomeni, da se v skladiščih proizvajalcev kopičijo zaloge izdelkov s sedanjimi nalepkami ali napisnimi ploščicami v primeru zunanjih napajalnikov. V takšnih razmerah proizvajalci morda ne bodo mogli pripraviti prevrednotenih nalepk ali novih napisnih ploščic in z njimi opremiti vseh izdelkov, danih na trg od 1. novembra 2020 ali 1. aprila 2020 v primeru zunanjih napajalnikov, kot zahteva zakonodaja. Ta položaj naj bi bil kratkoročne narave in bi se moral v veliki meri rešiti pred 1. marcem 2021 za energijske nalepke (ko se bodo začele uporabljati preostale obveznosti iz zadevnih uredb) ali pred 1. oktobrom 2020 za zunanje napajalnike.

Več držav članic je obvestilo Komisijo, da se zavedajo težav, s katerimi se sooča industrija, in imajo razumevanje za težave, s katerimi se bo srečevala pri izpolnjevanju svojih obveznosti. S Komisijo so stopila v stik tudi različna industrijska združenja, ki so opozorila na težave, s katerimi se soočajo.

Skladnost s harmonizacijsko zakonodajo Unije, kot so uredbe o okoljsko primerni zasnovi in označevanju z energijskimi nalepkami, se spremlja in uveljavlja z nadzorom trga, ki ga izvajajo organi držav članic za nadzor trga, v skladu s členom 7(4) Uredbe (EU) 2017/1369 Evropskega parlamenta in Sveta (6) o okviru za označevanje z energijskimi nalepkami ter členi 11 in 14 do 20 Uredbe (EU) 2019/1020 Evropskega parlamenta in Sveta (7) o nadzoru trga in skladnosti proizvodov.

Glede na verjetne težave pri izpolnjevanju obveznosti glede označevanja z energijskimi nalepkami in okoljsko primerne zasnove za zagotavljanje informacij o zunanjih napajalnikih Komisija navaja številne premisleke, ki jih je treba upoštevati pri izvrševanju teh obveznosti.

Najprej je treba opozoriti, da je obveznost organov držav članic za nadzor trga, da spremljajo skladnost, stalna in ne povezana z nobenim posebnim datumom po tem, ko se obveznosti začnejo uporabljati 1. aprila 2020 (za določbe o okoljsko primerni zasnovi) oziroma 1. novembra 2020 (za obveznosti označevanja z energijskimi nalepkami).

Drugič, kar zadeva zagotavljanje učinkovitega nadzora trga, Komisija opozarja na zahtevo iz člena 14(2) Uredbe (EU) 2019/1020, da morajo organi za nadzor trga svoja pooblastila izvajati učinkovito in uspešno v skladu z načelom sorazmernosti.

Tretjič, v vsakem primeru bo treba vse obstoječe nalepke v trgovinah zamenjati s prevrednotenimi nalepkami med 1. in 15. marcem 2021 v skladu s členom 11(13) Uredbe (EU) 2017/1369.

Komisija opozarja, da niti Komisija niti katera koli država članica ne more razveljaviti zavezujočih rokov ali drugih obveznosti, določenih v zakonodaji Unije, razen če bi se roki ali obveznosti spremenili po ustreznih postopkih.

Vendar morajo države članice pri izvrševanju prava Unije ustrezno upoštevati načelo sorazmernosti. V zvezi s tem naj države članice, kadar uporabljajo pravo EU in izvršujejo obveznosti, določene v ustreznih uredbah, upoštevajo vse naslednje pogoje:

— izjemne in nepredvidene okoliščine, ki jih je povzročila kriza COVID-19, kot so izkazali proizvajalci, in ki preprečujejo izpolnjevanje obveznosti iz uredb o označevanju z energijskimi nalepkami,

— razmeroma časovno omejeno naravo težav glede na razmeroma kratko časovno obdobje, v katerem bi lahko proizvajalci še naprej dajali na trg izdelke samo s sedanjo oznako,

— potrebo po tem, da imajo proizvajalci še naprej možnost dajanja svojih proizvodov na trg, zlasti tistih, ki so na zalogi v njihovih skladiščih.

Če nacionalni organi za nadzor trga – v skladu s temi pogoji – ne uveljavljajo obveznosti predložitve prevrednotene nalepke z izdelkom, ko je bil ta dan na trg, in vnosa parametrov z informacijskega lista izdelka v bazo podatkov o izdelkih od 1. novembra 2020, se bo Komisija vzdržala sprožitve postopkov za ugotavljanje kršitev, dokler to pomanjkanje izvrševanja ne presega tega, kar je potrebno, je časovno omejeno od 1. novembra 2020 do 1. marca 2021, dobavitelji pa trgovcem manjkajoče nalepke dostavijo pred 1. marcem 2021.

Podoben pristop bi se moral uporabljati za izvrševanje zahtev za okoljsko primerno zasnovo glede zagotavljanja informacij za zunanje napajalnike v skladu z Uredbo (EU) 2019/1782 do 1. oktobra 2020.

(1) Delegirana uredba Komisije (EU) 2019/2013 z dne 11. marca 2019 o dopolnitvi Uredbe (EU) 2017/1369 Evropskega parlamenta in Sveta v zvezi z označevanjem elektronskih prikazovalnikov z energijskimi nalepkami in razveljavitvi Delegirane uredbe Komisije (EU) št. 1062/2010 (UL L 315, 5.12.2019, str. 1).

(2) Delegirana uredba Komisije (EU) 2019/2014 z dne 11. marca 2019 o dopolnitvi Uredbe (EU) 2017/1369 Evropskega parlamenta in Sveta o označevanju gospodinjskih pralnih in pralno-sušilnih strojev z energijskimi nalepkami in razveljavitvi Delegirane uredbe Komisije (EU) št. 1061/2010 in Direktive Komisije 96/60/ES (UL L 315, 5.12.2019, str. 29).

(3) Delegirana uredba Komisije (EU) 2019/2016 z dne 11. marca 2019 o dopolnitvi Uredbe (EU) 2017/1369 Evropskega parlamenta in Sveta glede označevanja hladilnih aparatov z energijskimi nalepkami in razveljavitvi Delegirane uredbe Komisije (EU) št. 1060/2010 (UL L 315, 5.12.2019, str. 102).

(4) Delegirana uredba Komisije (EU) 2019/2017 z dne 11. marca 2019 o dopolnitvi Uredbe (EU) 2017/1369 Evropskega parlamenta in Sveta v zvezi z označevanjem gospodinjskih pomivalnih strojev z energijskimi nalepkami ter razveljavitvi Delegirane uredbe Komisije (EU) št. 1059/2010 (UL L 315, 5.12.2019, str. 134).

(5) Uredba Komisije (EU) 2019/1782 z dne 1. oktobra 2019 o določitvi zahtev za okoljsko primerno zasnovo zunanjih napajalnikov v skladu z Direktivo 2009/125/ES Evropskega parlamenta in Sveta ter razveljavitvi Uredbe Komisije (ES) št. 278/2009 (UL L 272, 25.10.2019, str. 95).

(6) Uredba (EU) 2017/1369 Evropskega parlamenta in Sveta z dne 4. julija 2017 o vzpostavitvi okvira za označevanje z energijskimi nalepkami in razveljavitvi Direktive 2010/30/EU (UL L 198, 28.7.2017, str. 1).

(7) Uredba (EU) 2019/1020 Evropskega parlamenta in Sveta z dne 20. junija 2019 o nadzoru trga in skladnosti proizvodov ter spremembi Direktive 2004/42/ES in uredb (ES) št. 765/2008 in (EU) št. 305/2011 (UL L 169, 25.6.2019, str. 1).